ನಾಯಿಗೆ ಬೈದ ವೃದ್ಧನನ್ನು ಹಿಗ್ಗಾಮುಗ್ಗಾ ಥಳಿಸಿದ ಮಾಲೀಕ

ಬೆಂಗಳೂರು: ತನ್ನ ಮನೆಯ ನಾಯಿಗೆ ವೃದ್ಧ ಅವಾಚ್ಯ ಪದ ಬಳಸಿ ಬೈದನೆಂದು ಮಾಲೀಕ ಸಿಟ್ಟಿಗೆದ್ದು ಆತನ ಮೇಲೆ ನಡುರಸ್ತೆಯಲ್ಲಿಯೇ ಹಲ್ಲೆ ನಡೆಸಿದ ಘಟನೆ ಸಿಲಿಕಾನ್ ಸಿಟಿಯಲ್ಲಿ ನಡೆದಿದೆ.

ಬೆಂಗಳೂರಿನ ಲಗ್ಗೆರೆಯ ಚೌಡೇಶ್ವರಿನಗರದಲ್ಲಿ ಈ ಘಟನೆ ನಡೆದಿದೆ. ರಸ್ತೆಯಲ್ಲಿ ನಡೆದುಕೊಂಡು ಹೋಗುತ್ತಿದ್ದ ವೃದ್ಧನನ್ನ ನೋಡಿ ನಾಯಿ ಬೊಗಳಿತ್ತು. ಇದರಿಂದ ಕೋಪಗೊಂಡ ವೃದ್ಧ ನಾಯಿಯನ್ನು ನೋಡಿ ಅವಾಚ್ಯ ಪದಗಳಿಂದ ಬೈದಿದ್ದರು. ಇದನ್ನು ಕಂಡ ನಾಯಿ ಮಾಲೀಕ ವೃದ್ಧನ ಜೊತೆ ಜಗಳಕ್ಕಿಳಿದಿದ್ದು, ಮಾತಿಗೆ ಮಾತು ಬೆಳೆದು ನಡು ರಸ್ತೆಯಲ್ಲೇ ಪರಸ್ಪರ ಕಿತ್ತಾಡಿದ್ದಾರೆ.

ವಯಸ್ಸಾಗಿದೆ ಎನ್ನುವುದನ್ನು ನೋಡದೇ ವೃದ್ಧನಿಗೆ ನಾಯಿ ಮಾಲೀಕ ಹಿಗ್ಗಾಮುಗ್ಗಾ ಥಳಿಸಿದ್ದಾನೆ. ಈ ವೇಳೆ ಸಾರ್ವಜನಿಕರು ಮಧ್ಯ ಪ್ರವೇಶಿಸಿದ್ದರಿಂದ ಬೀದಿ ಗಲಾಟೆ ಅಂತ್ಯಕಂಡಿದೆ.